1.Ir-Regolament (UE) Nru 1260/2013 tal-Parlament Ewropew u tal-Kunsill tal-20 ta’ Novembru 2013 dwar statistika demografika Ewropea;

2.Ir-Regolament ta’ Implimentazzjoni tal-Kummissjoni (UE) Nru 205/2014 tal-4 ta’ Marzu 2014 li jistabbilixxi kundizzjonijiet uniformi għall-implimentazzjoni tar-Regolament (UE) Nru 1260/2013 tal-Parlament Ewropew u tal-Kunsill dwar statistika demografika, fir-rigward tat-tqassim tad-dejta, tal-iskadenzi u tar-reviżjonijiet tad-dejta.

Barra minn hekk, daħlu fis-seħħ ukoll atti leġiżlattivi oħra fil-qasam tal-migrazzjoni legali. Dawn l-atti huma rilevanti għall-kumpilazzjoni tal-istatistika tal-permessi tar-residenza skont l-Artikolu 6 tar-Regolament u ddaħħlu (jew se jiddaħħlu dalwaqt) f'din il-ġabra ta' dejta:

1.Id-Direttiva tal-Kunsill 2009/50/KE dwar il-kondizzjonijiet ta’ dħul u residenza ta’ ċittadini ta’ pajjiżi terzi għall-finijiet ta’ impjieg bi kwalifiki għoljin (il-ġbir tad-dejta nbeda fl-2013 bis-sena ta' referenza 2012);

2.Id-Direttiva 2011/98/UE tal-Parlament Ewropew u tal-Kunsill dwar proċedura ta’ applikazzjoni unika għal permess uniku għal ċittadini ta’ pajjiżi terzi sabiex jirrisjedu u jaħdmu fit-territorju ta’ Stat Membru u dwar ġabra komuni ta’ drittijiet għal ħaddiema ta’ pajjiżi terzi residenti legalment fi Stat Membru, (il-ġbir tad-dejta nbeda fl-2014 bis-sena ta' referenza 2013);

3.Id-Direttiva 2014/36/UE tal-Parlament Ewropew u tal-Kunsill dwar il-kondizzjonijiet għad-dħul u s-soġġorn ta’ ċittadini ta’ pajjiżi terzi għall-fini ta’ impjieg bħala ħaddiema staġonali (il-ġbir tad-dejta se jinbeda fl-2018 bis-sena ta' referenza 2017);

4.Id-Direttiva 2014/66/UE tal-Parlament Ewropew u tal-Kunsill dwar il-kondizzjonijiet għad-dħul u r-residenza ta’ ċittadini ta’ pajjiż terz fil-qafas ta’ trasferiment intra-ażjendali (il-ġbir tad-dejta se jinbeda fl-2018 bis-sena ta' referenza 2017).

Ir-Regolament (KE) Nru 862/2007 sar vinkolanti għall-Kroazja malli din issieħbet fl-Unjoni Ewropea f'Lulju tal-2013, u b'mod impliċitu, ir-referenzi kollha għall-aggregati mitluba bdew jirreferu għall-UE28.

Minħabba l-bażi ġuridika differenti, l-istatistika li ngħatat fil-qafas tal-atti legali msemmijin hawn fuq mhijiex inkluża fl-evalwazzjoni tal-kwalità li tidher hawn taħt u se tkun is-suġġett ta' rapporti ta' evalwazzjoni speċifiċi, kif inhu mitlub f'dawn l-atti legali partikolari.

4.Il-progress ġenerali li sar mir-rapport tal-2012

Mill-aħħar rapport tal-2012, żdiedet sew id-disponibbiltà u l-kompletezza tad-dejta fil-ġabriet kollha. Ġie nnutat li sar titjib ġenerali fil-kwalità tad-dejta, u b'hekk din saret aktar preċiża, koerenti u kumparabbli. L-Istati Membri tejbu s-sorsi bażiċi tad-dejta u l-għodda statistiċi li jintużaw fit-tħejjija tad-dejta, u dan wassal biex lill-Kummissjoni tintbagħtilha dejta aktar preċiża, aktar wiesgħa u f'waqtha.

Billi tjiebu l-kwalità u l-puntwalità tad-dejta fornita mill-Istati Membri, il-Kummissjoni tista' tqassamha aktar ta' malajr, u dan ifisser li d-dejta tinħareġ aktar malajr u tkun iżjed aċċessibbli għall-utenti.

Barra minn hekk, fil-qasam tal-istatistika li tinġabar skont l-Artikolu 3, sa mis-sena ta' referenza 2013, il-ġbir tad-dejta ġie kkumbinat ma' dak tad-dejta li hi meħtieġa skont ir-Regolament (UE) Nru 1260/2013 biex ikun hemm konsistenza bejn id-diżaggregazzjonijiet differenti tal-popolazzjonijiet, u, sa fejn hu possibbli, konsistenza fil-bilanċi demografiċi bejn il-popolazzjoni, l-avvenimenti kruċjali u l-flussi migratorji. L-informazzjoni tal-metadejta li huma obbligati jagħtu l-Istati Membri ġiet ikkombinata wkoll.

Barra minn hekk, fil-qasam tal-istatistika miġbura skont l-Artikoli 4-7, il-kooperazzjoni statistika fi ħdan il-Kummissjoni stess, ma' korpi oħra tal-UE, u mal-Istati Membri wasslet għall-emendi fil-linji gwida għad-dejta miġbura skont ir-Regolament. It-titjib tal-metodoloġija wasslal għal titjib fiċ-ċarezza tad-definizzjonijiet u tal-kunċetti statistiċi. L-iżviluppi leġiżlattivi riċenti fil-qasam tal-migrazzjoni u l-ażil ġew integrati fi gwida metodoloġika għall-ġbir tad-dejta dwar l-ażil u l-permessi tar-residenza.

It-titjib tekniku li għamlet il-Kummissjoni aċċerta aktar effiċjenza fil-validazzjoni u l-ipproċessar tad-dejta, filwaqt li l-ġbir estensiv tal-informazzjoni dwar il-kwalità jippermetti valutazzjoni sħiħa tal-kwalità tad-dejta li tkun dieħla. Fejn kien hemm bżonn, ittieħdu miżuri dwar nuqqas ta’ konformità (ittri amministrattivi) biex ikun żgurat il-livell meħtieġ ta' konformità mar-rekwiżiti.

5.Il-kwalità tal-istatistika ġġenerata

5.1.Ir-rilevanza

Fi ħdan il-Kummissjoni, l-utent ewlieni tal-istatistika dwar il-migrazzjoni u l-ażil huwa d-DĠ Migrazzjoni u Affarijiet Interni. Madankollu, din l-istatistika jużawha spiss Direttorati Ġenerali oħrajn, b'mod partikolari, id-DĠ Impjiegi, Affarijiet Soċjali u Inklużjoni u d-DĠ Ġustizzja.

Wieħed mill-użi importanti tal-istatistika kien bħala parti mill-allokazzjoni annwali tal-envelopp tal-baġit għal kull Stat Membru għall-Fondi tas-Solidarjetà u l-Immaniġġjar tal-Flussi Migratorji. Mir-rapport tal-2012 'l hawn, l-istruttura ta' dawn il-Fondi nbidlet u issa hija bbażata fuq il-bażi legali l-ġdida: il-Fond għall-Ażil, il-Migrazzjoni u l-Integrazzjoni (AMIF), stabbilit skont ir-Regolament (UE) Nru 516/2014, , u l-Fond għas-Sigurtà Interna (ISF), stabbilit skont ir-Regolament (UE) Nru 515/2014, stabbilit għall-perjodu 2014-20. Minħabba l-arranġamenti ta' finanzjament multiannwali skont dawn il-Fondi l-ġodda, id-dejta m'għadiex tingħata kull sena. L-allokazzjonijiet ġew ikkalkulati abbażi ta' statistika mibgħuta minn qabel, bl-eżżezzjoni tal-ISF fejn tenħtieġ reviżjoni f'nofs it-terminu.

L-istatistika dwar il-migrazzjoni u l-protezzjoni internazzjonali tintuża mill-Kummissjoni fit-tħejjija ta' rapporti regolari, proposti ta' politika, u rapporti ta' implimentazzjoni meħtieġa mill-atti bażiċi u l-analiżi tal-politika. Pereżempju, Ir-Rapport Annwali dwar l-Immigrazzjoni u l-Ażil tan-Netwerk Ewropew dwar il-Migrazzjoni jagħti ħarsa ġenerali fattwali tal-iżviluppi ewlenin fil-qasam tal-migrazzjoni u l-protezzjoni internazzjonali, kemm fil-livell tal-UE kif ukoll fil-livell nazzjonali. L-istatistika Ewropea dwar il-flussi migratorji u l-istokkijiet tal-popolazzjonijiet skont il-pajjiżi tat-twelid u taċ-ċittadinanza hija importanti għall-pubblikazzjonijiet bħas-Special Supplement on Demographic Trends of the EU Employment and Social Situation Quarterly Review